ΓΡΑΠΤΗ ΕΡΩΤΗΣΗ E-0477/97 υποβολή: Kirsi Piha (PPE) προς την Επιτροπή (19 Φεβρουαρίου 1997)

Θέμα: Συμμετοχή των οργανώσεων των επιχειρηματιών σε διαβουλεύσεις

Συνήθως οι συζητήσεις, σε επίπεδο Ευρωπαϊκής Ένωσης, οι οποίες αποβλέπουν στην προετοιμασία των προτάσεων της Επιτροπής εν σχέσει με την επίλυση προβλημάτων που απασχολούν τους εργαζόμενους και τους εργοδότες, διεξάγονται σε τριμερή βάση. Τα συμμετέχοντα στις εν λόγω συζητήσεις μέρη είναι, υπό κανονικές συνθήκες, η Ευρωπαϊκή Επιτροπή, οι εργοδότες και οι εργαζόμενοι.

Στις μικρομεσαίες επιχειρήσεις των κρατών μελών της Ευρωπαϊκής Ένωσης απασχολείται το 60% τουλάχιστον του συνόλου των απασχολουμένων στον ιδιωτικό τομέα. Λόγω της εμπειρογνωμοσύνης η οποία τις χαρακτηρίζει, οι οργανώσεις των επιχειρηματιών θα μπορούσαν να συμβάλλουν σημαντικά στην επίλυση των διαφόρων προβλημάτων εν σχέσει με τις θέσεις απασχόλησης του ιδιωτικού τομέα εάν συμμετείχαν στις συζητήσεις αυτές. Οι οργανώσεις των επιχειρηματιών των ευρωπαϊκών χωρών πρόκειται να συγκροτήσουν μια κοινή ομοσπονδία.

Ποιά μέτρα προτίθεται να λάβει η Επιτροπή προκειμένου να διασφαλίσει ότι οι εν λόγω συζητήσεις θα διεξάγονται επισήμως στο εξής, όχι σε τριμερή, αλλά τετραμερή βάση, γεγονός το οποίο θα επέτρεπε στους μικρομεσαίους επιχειρηματίες, τους πραγματικούς δημιουργούς νέων θέσεων απασχόλησης, να εκφράζουν αποτελεσματικότερα τις απόψεις τους;

Απάντηση του κ. Flynn εξ ονόματος της Επιτροπής (14 Απριλίου 1997)

Σε πρόσφατη ανακοίνωσή της η Επιτροπή υπενθυμίζει ότι ο κοινωνικός διάλογος αποτελεί ουσιαστικό στοιχείο του ευρωπαϊκού κοινωνικού προτύπου ((Εγγρ. COM.(96) 448. )). Η οικονομική και πολιτική σύγκλιση της Ευρώπης, καθώς και η κοινωνική της σταθερότητα, θα ήταν αδιανόητες χωρίς τη συμμετοχή και την ενεργή υποστήριξη των εταίρων. Παρουσιάζει επίσης το σύνολο των όψεων του κοινωνικού διαλόγου, τους κινδύνους που διατρέχει και τη λειτουργία του και θέτει ερωτήματα τα οποία συνδέονται με την αποτελεσματικότητα συγκεκριμένων πλευρών του διαλόγου, τη διαφάνεια και την προβολή των αποτελεσμάτων και το πρόβλημα της αντιπροσωπευτικότητας.

Ο κοινωνικός διάλογος παραπέμπει σε καταστάσεις και μεθόδους οι οποίες διαφέρουν μεταξύ τους. Η συμφωνία για την κοινωνική πολιτική, προσαρτημένη στη συνθήκη της ΕΕ, διαχωρίζει ξεκάθαρα τη διαβούλευση των κοινωνικών εταίρων από το διάλογο μεταξύ τους ο οποίος μπορεί να καταλήξει σε διαπραγματεύσεις και στη σύναψη συμφωνιών σε κοινοτικό επίπεδο.

Η Επιτροπή ενημερώνει τακτικά ένα μεγάλο αριθμό συνδικαλιστικών και εργοδοτικών οργανώσεων σχετικά με τον προσανατολισμό και το περιεχόμενο των πρωτοβουλιών αυτών σε κοινωνικά ζητήματα. Όρισε, με ανακοίνωσή της της 14ης Δεκεμβρίου 1993 ((Εγγρ. COM(93) 600. )), τον κατάλογο των οργανώσεων, των οποίων η γνώμη θα πρέπει να ζητείται επισήμως στα πλαίσια του άρθρου 3 της συμφωνίας σχετικά με την κοινωνική πολιτική. Ανάμεσα σε αυτές αναφέρονται οργανώσεις οι οποίες αντιπροσωπεύουν τις μικρομεσαίες επιχειρήσεις (ΜΜΕ).

Όσον αφορά τις ίδιες τις διαπραγματεύσεις, η Επιτροπή πιστεύει πως θα πρέπει να εξασφαλιστεί η διατήρηση της αρχής της αυτονομίας των οργανώσεων εργοδοτών και εργαζομένων πράγμα το οποίο συνεπάγεται την αμοιβαία αναγνώριση της ιδιότητας του εταίρου αρμοδίου να συμμετέχει σε διαπραγματεύσεις ευρωπαϊκής κλίμακας. Ως εκ τούτου, η Επιτροπή δεν έχει την εξουσία να επιβάλλει την παρουσία συλλογικών οργάνων εργοδοτών και εργαζομένων στο τραπέζι των διαπραγματεύσεων.

Η Επιτροπή υπενθυμίζει στο αξιότιμο μέλος ότι η ανάπτυξη του διαλόγου και των δομών διαπραγμάτευσης υπάγεται εξολοκλήρου στην αρμοδιότητα των κοινωνικών εταίρων και τους ενθαρρύνει να ευνοήσουν ένα διάλογο όσο το δυνατόν πιο ανοικτό και αντιπροσωπευτικό, δείχνοντας ευρύτητα πνεύματος και ευελιξία ώστε να εξασφαλίσουν μία σωστή συμμετοχή στις διαπραγματεύσεις. Η Επιτροπή είναι έτοιμη να υποστηρίξει κάθε θετικό μέτρο το οποίο θα εγκριθεί από τους κοινωνικούς εταίρους σε συμφωνία με τα παραπάνω.